S-705/2008

Mál þetta, sem dómtekið var 17. desember 2008, er höfðað með ákæru útgefinni af ríkissaksóknara 20. júní 2008 á hendur S-kk-þgf K-kk-þgf, kt. [...], Selvogsgötu 5, Hafnarfirði, fyrir brot gegn valdstjórninni, með því að hafa, föstudaginn 31. ágúst 2007, utan dyra á gatnamótum Suðurgötu og Selvogsgötu í Hafnarfirði, rifið í hár lögreglumannsins [...], sem þar var við skyldustörf, stungið fingrum sínum upp í munn hennar, klórað hana í tannholdið og slegið hana með krepptum hnefa í vinstri kjálka, allt með þeim afleiðingum að [...] hlaut opið sár á vör og í munnhol, sem sauma þurfti með nokkrum sporum, og eymsli hægra megin í kjálka og kjálkalið.

Þetta er talið varða við 1. mgr. 106. gr. almennra hegningarlaga nr. 19/1940, sbr. lög nr. 101/1976, lög nr. 82/1998 og lög nr. 25/2007.

Þess er krafist að ákærði verði dæmdur til refsingar.

Ákærði krefst vægustu refsingar er lög leyfa. Þá gerir verjandi kröfu um hæfilega þóknun sér til handa.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í júlí 1961. Með dómi Hæstaréttar 22. febrúar 2007, í máli nr. 418/2006, var staðfest sakfelling yfir ákærða vegna brots gegn 1. mgr. 106. gr. almennra hegningarlaga. Ákærða var gert að sæta fangelsi í fjóra mánuði og þar af voru þrír mánuðir skilorðsbundnir í tvö ár. Með broti því sem ákærði er nú sakfelldur fyrir hefur hann rofið skilorðsdóminn og ber með vísan til 60. gr. almennra hegningarlaga nr. 19/1940 að taka hann upp og ákveða refsingu ákærða í einu lagi, sbr. 77. gr. laganna. Við ákvörðun refsingar er til þess að líta að brot gegn lögreglumanni að störfum eru litin alvarlegum augum. Þá verður að líta til þess að í örorkumati A-kk-ef Þ-kk-ef Ó-kk-ef, sérfræðings í bæklunarskurðlækningum, kemur fram að afleiðingar árásarinnar eru þær að lögreglukonan er með lýtandi sár á vör, eymsli hægra megin í kjálka og kjálkalið og árásin hefur valdið henni andlegri vanlíðan. Varanleg læknisfræðileg örorka er metin 5%. Þar sem ákærði hefur áður sætt refsingu fyrir að ráðast að lögreglumanni verður enn fremur við ákvörðun refsingar að líta til ítrekunarheimildar 3. mgr. 106. gr. almennra hegningarlaga. Einu málsbætur ákærða eru þær að hann hefur skýlaust játað brotið. Að öllu þessu virtu þykir refsing hans hæfilega ákveðin fangelsi í tólf mánuði.

Með vísan til 1. mgr. 165. gr. laga nr. 19/1991 um meðferð opinberra mála ber að dæma ákærða til að greiða allan sakarkostnað. Samkvæmt yfirliti um sakarkostnað er útlagður kostnaður vegna læknisvottorðs 28.200 krónur. Þóknun verjanda ákærða, G-kk-ef S-kk-ef héraðsdómslögmanns, er ákveðin 139.440 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, S-kk-nf K-kk-nf, sæti fangelsi í tólf mánuði.

Ákærði greiði 167.640 krónur í sakarkostnað, þar með talin 139.440 króna þóknun skipaðs verjanda hans, G-kk-ef S-kk-ef héraðsdómslögmanns.

S-kvk-nf B-kvk-nf